### NN 3/2018 (10.1.2018.), Odluka o lokalnim porezima Općine Klis

Općina Klis

129

Na temelju čl. 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15), čl. 20. st. 1. Zakona o lokalnim porezima (»Narodne novine« br. 115/16, 101/17), te članka 30. Statuta Općine Klis (»Službeni vjesnik Općine Klis« br. 2/13 i 3/13), Općinsko vijeće Općine Klis na svojoj 6. sjednici održanoj 20. prosinca 2017. donijelo je

ODLUKU

O LOKALNIM POREZIMA OPĆINE KLIS

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Klis, obveznici plaćanja, porezna stopa i osnovica, stope i visina poreza te način obračuna i plaćanja poreza u skladu sa Zakonom o lokalnim porezima kako slijedi:

1. prirez porezu na dohodak,

2. porez na potrošnju,

3. porez na kuće za odmor.

II. VRSTE POREZA

Prirez porezu na dohodak

Članak 2.

Prirez porezu na dohodak plaćaju obveznici poreza na dohodak s područja Općine Klis sukladno odredbama Zakona o lokalnim porezima (»Narodne novine« br. 115/16, 101/17), Zakona o porezu na dohodak (»Narodne novine« br. 115/16) i Pravilnika o porezu na dohodak (»Narodne novine« br. 1/17).

Članak 3.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 4.

Prirez porezu na dohodak plaća se po stopi od 10% na osnovicu iz članka 4. ove Odluke.

Prirez porezu na dohodak prihod je proračuna Općine Klis.

Poslove u vezi s utvrđivanjem i naplatom prireza porezu na dohodak obavlja Porezna uprava.

Porez na potrošnju

Članak 5.

Porez na potrošnju alkoholnih, bezalkoholnih pića i piva plaća se po stopi od 3%.

Članak 6.

Obveznik poreza na potrošnju iz članka 6. ove Odluke jest svaka pravna i fizička osoba koja pruža ugostiteljske usluge.

Članak 7.

Osnovicu poreza na potrošnju čini prodajna cijena pića po kojoj se pića prodaju u ugostiteljskim objektima.

Članak 8.

Porez na potrošnju alkoholnih, bezalkoholnih pića i piva, obveznik poreza obračunava i plaća u roku 5 dana po isteku tjedna u kojem je piće prodano.

Obveznici mjesečno dostavljaju izvješće o obračunatom i uplaćenom porezu na potrošnju Poreznoj upravi – Ispostavi Solin.

Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Klis.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 10.

Porez na kuće za odmor plaća se u visini od 10,00 kn/m² korisne površine kuće za odmor, na godišnjoj razini.

Članak 11.

Porez na kuće za odmor ne plaća se na kuće za odmor koje se ne mogu koristiti. Kućom za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požara, potresa) te starosti i trošnosti. Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice te na odmarališta u vlasništvu Općine Klis koja služe za smještaj djece u dobi do 15 godina starosti.

Članak 12.

Podatke o mjestu gdje se nalazi kuća za odmor, njenoj starosti i korisnoj površini obveznici poreza dužni su dostaviti Poreznoj upravi – Ispostavi Solin do 31. ožujka u godini za koju se razrezuje porez.

Porez na kuće za odmor plaća se u roku od 15 dana od dana dostave rješenja kojim je porez utvrđen.

III. PRIJENOS OVLASTI I NADLEŽNA POREZNA TIJELA

Članak 13.

Poslove u svezi s utvrđivanjem i naplatom poreza na potrošnju i poreza na kuće za odmor povjeravaju se Ministarstvu financija, Poreznoj upravi.

Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza propisanih ovom Odlukom.

Poreznoj upravi za obavljanje poslova iz stavka 1. ovoga članka pripada naknada u iznosu od 5% naplaćenih poreza.

IV. PRIJELAZNE I ZAVRŠNE ODREDBE

Članak 14.

U pogledu zastare prava na utvrđivanje i naplatu prihoda od lokalnih poreza primjenjuju se odredbe Općeg poreznog zakona.

Postupak naplate prihoda od lokalnih poreza provodi se sukladno odredbama Općeg poreznog zakona i Ovršnog zakona.

Članak 15.

Ova Odluka stupa na snagu osmog dana od objave u »Službenom vjesniku općine Klis«, a objavit će se i u »Narodnim novinama«.

Do stupanja na snagu ove Odluke primjenjuje se Odluka o općinskim porezima Općine Klis (»Službeni glasnik Općine Klis« br. 5/01 od 13. prosinca 2001. godine) te Odluka o prirezu poreza na dohodak Općine Klis (»Narodne novine« br. 139/14).

Članak 16.

Stupanjem na snagu ove Odluke prestaju važiti Odluke iz članka 15. stavka 2. ove Odluke.

Članak 17.

Sve što nije definirano ovom Odlukom regulirat će Zakon o lokalnim porezima.

Klasa: 021-05/17-01/01

Urbroj: 2180/03-01/17-1929

Klis, 20. prosinca 2017.

Predsjednik
 Općinskog vijeća
 Josip Didović, v. r.